Innocentius episcopus, servus servorum Dei, dilectæ filiæ Adalinæ abbatissæ Crisenonis et cunctis ejusdem loci sororibus, salutem et apostolicam benedictionem. Tam ex præsentium latoris relatione quam ex litteris filii nostri G. illustris Nivernensium comitis, vos et locum vestrum cum appenditiis suis a jugo et dominatione Molismensium monachorum penitus absolutas esse audivimus et gratum habuimus, et quidquid a dilectis filiis Hugonis bonæ memoriæ tunc Autissiod. episcopo et G. illustri Nivernensi comite, vel de ordinatione vestra, vel de census commutatione, secundum providentiam venerabilium abbatum Hu. Pontiniacensis, et A. Vizeliacensis, et G. Trecensis, et G. Clarævallensis prioris, quibus id injunximus, provisum et statutum est, nos quoque id volumus et sedis apostolicæ auctoritate ratum habemus. Privilegium vero quod super hoc fieri postulastis, cum rem plenius viderimus, viso scripto de ejusdem pacis compositione, sine difficultate impetrabitis. Nos charissimæ in Christo filiæ, pro officii nostri debito vestram devotionem exhortamur ut summopere caveatis ne sub hujus occasione libertatis vestram priscam religionem in aliquo, quod absit, diminuatis, sed Deo cum summa humilitate et subjectione servientes, ut ad libertatem gloriæ filiorum Dei tandem transire mereamini omni instantia laboretis. Datum Romæ calendis novembris, anno Domini M. CXL.